b'\n_START_ARTICLE_\nRudolfovo (skupina)\n_START_PARAGRAPH_\nRudolfovo je bila uspe\xc5\xa1na novome\xc5\xa1ka rock skupina iz sedemdesetih let 20. stoletja. Ime je dobila po prvotnem, starem imenu Novega mesta._NEWLINE_Skupina je nastala leta 1975 in v juniju tega leta tudi prvi\xc4\x8d nastopila v novome\xc5\xa1ki gimnaziji. S skladbo Grem domov v Novo mesto so postali zmagovalci \xc2\xbbSlovenske rock selekcije 76\xc2\xab in dobitniki nagrade\xc2\xa0\xc2\xbbZlati M\xc2\xab\xc2\xa0revije Mladina za najbolj\xc5\xa1o slovensko rock skupino 1976. Tega leta so nastopili tudi na prvem Rock Oto\xc4\x8dcu. Pri zalo\xc5\xbebi Helidon so posneli malo plo\xc5\xa1\xc4\x8do, kar je bil v tistih \xc4\x8dasih redek dose\xc5\xbeek za slovenske skupine. To je bila tudi prva samostojna plo\xc5\xa1\xc4\x8da in prvi studijski posnetki kake novome\xc5\xa1ke glasbene skupine. S skladba Grem domov v Novo mesto, za katero je besedilo napisal Drago Vovk, so Rudolfovci postali prva slovenska rock skupina, ki se zavihtela na vrh (tedaj) jugoslovanske lestvice revije Stop - Stop pops 20. Na B-strani pa je bila skladba\xc2\xa0\xc2\xbbGorjanska bajka\xc2\xab\xc2\xa0za katero je besedilo prispeval pesnik Severin \xc5\xa0ali (o\xc4\x8de Cveta \xc5\xa0alija). Skupina je imela zadnji koncert leta 1981 v novome\xc5\xa1ki \xc5\xa1portni dvorani Marof._NEWLINE_Razen male plo\xc5\xa1\xc4\x8de je pri Zalo\xc5\xbebi Sraka iz\xc5\xa1la tudi kaseta s studijskimi in nekaterimi koncertnimi posnetki. Leta 2000 pa je Zalo\xc5\xbeba Goga izdala na dveh cede plo\xc5\xa1\xc4\x8dah in spremni knji\xc5\xbeici Antologijo novome\xc5\xa1kega rocka in popa 1977-1997, kjer sta dva njihova posnetka._NEWLINE_Skupina je bila vzor mnogim kasnej\xc5\xa1im generacijam novome\xc5\xa1kih glasbenikov. 26. avgusta 2005 so se \xc4\x8dlani zbrali na koncertu v Novem mestu, kjer so skupaj s predskupino aktivnih novome\xc5\xa1kih glasbenikov, ki so si nadeli ime \xc2\xbbRudolfovo Tribute Band\xc2\xab, preigrali svoj repertoar.'